                                   Зөлфәт
      МОҢНАР МОҢЫ...

                        ***

Аңладым бугай былбылның 

Сайравы серен – ямен!-

Сайрап бетерми калдыра

Күңелнең түрендәген...

Сайрап бетер-бетермәс

Калганга күрә генә

Моңнар моңы мөлдерәмә

Былбылның 
йөрәгендә. 

Мөлдерәмә моңнар моңы

Бирелер беркөн... әмма

Йөрәге калыр тукталып, 

Бөек моң түгелгәнгә!

Бар минем дә 

                    моңнарымның 

Тоташтан яндырганы –

Һаман сайрап-сайрап, 

Сайрап 

Бетерми калдырганы...

Көтәдер былбыл йөрәкнең 

Бер ташып түгелгәнен!

... Кабул булыр

                     яшәештә

Теләгән бер теләгем...-

Бөек моң ташыганлыктан

Туктап калса йөрәгем!...
 Кош оясы – 
җилле тирәктә!
Язгы тирәк... тибри кош оясы...

Оч ботакта ата саклап тора.

Әнкә кошкай бәбкә чыгармакчы

Кузгалмый ул. Тынган. Гел утыра...

... Көзге тирәк... тибри кош оясы.

Пыскый көзге яңгыр. Кошлар киткән...

Буш ояда җылы әсәре юк.

... Һәммәсе дә вакытлыча икән!

Кышкы җилдә калды кош оясы...

Алда – бушлык, җил, кыш салкынлыгы.

Таныйсыңмы, кеше, язмышыңны?

... Әле генә сайрап торган оя

Буп-буш калды... Сүнде... Тәмам тынды...

                  Тезләнү
Бар тезләнү гүзәл зат алдында, 

Бар иелү чәчәк сыйпарга, 

Сыннарга һәм изге сүрәтләргә, 

Мәҗүсигә янган утларга. 

Бар тезләнү сабый каршысында, 

Күзләренә карар өченгә

Бар тезләнү-ярлы-мескенлектән

Каршыңдагы байга, көчлегә...

Болар барысы да аңлашыла-

Яман гамәлме бу, түгелме, 

Карамыйсың – җанга рәхәтме бу, 

Рәнҗетәме синең күңелне...

Карамыйсың... Әммә акыл кереп,

Дөнья уйландыра башлагач, 

Илләр-халыкларның кемлегенә

Колак салгач һәм күз ташлагач, 

Тетрәндерде, җирәндерде мине

Тезләндерүе илнең бүтән илне, 

Тезләнүе шуңа тегесенең!

Рәнҗетә бу минем күңелне!

Чөнки, ил, дидеңме, халык дисең...

Тарихта юк икән үзгәрү-

Тарихың бит, Кеше, синең, котсыз-

Тезләндерү һәм дә тезләнү!

Нишлим, мин әйтергә тиеш хәзер, 

Кирәк икән тагын, тагын да, 

Юк, Кешелек, мин тезләнә алмыйм

Үзең кылганнарың алдында!
                    Читән
	Инде төштә генә калган

Авыл буенча үтәм –

Менә бит ул! Менә бит ул –

Әтәч кычкырган читән!

Кагынып әтәч кычкырды

Чаган җилфердәгәндә, 

Әтәч очып төште анда

Никтер әллә кемнәргә!

Мин тәмам бөтен дөньяны

Таныган сыман үтәм -
	Әтәч кычкырган читән бу.

Әтәч кычкырган читән!

Узды гомеремнең язы дв, 

Җәе һәм алтын көзе...

Көзге читән чыбыгында

Ул нинди әтәч эзе?

Исән икән бит әле ул.

Исән әле ул читән!

Әтәч эзе генә калган

Читән буеннан үтәм...


                   ***

Урман түрендә үк төн кунган җил...
Былбыл канатымы кагылганга 

Назлы сулыш булып уянган ул

Сызылыплар ал таң кабынганда...

Урман түрендә үк төн кунган җил

Кагылды да... чыклар җемелдәште.

Җан уянды... Биек-биекләрдән

Җан уяныр итеп кем ул дәште?

Урман түрендә төн кунган җил

Уяна гел былбыл канат каккач...

Шул былбылның назлы канат җиле

Җаның сыйпар – күңел таңы аткач!

Көн килер дә меңгә төрләнер ил –

Гөлләнер ул, хәттә күмерләнер...

Тик барыбер җирнең бер төшендә

Кеше җаны сулкып...шигырьләнер!..

Хәсрәтләрне куып ал таң керсен, 

Ояласын, калсын саф күңелдә!

...Керфектәге күз яшьләре кипсен

Урман түрендә төн кунган җилдә...

Синең күз карашыңа 

охшаш ул...

Өнсез томанлыктан, болгавырдан

Куркып үрсәләнмә, и күңел!

Бу – таң җиле...

Язмышларны айкап

Өзгәлисе явыз җил түгел!

“Алам! – дисә Тәңре? – Ни калдырыйм?!”

Диярмен: “Ал! Калдыр шушысын –

Аның тик бер ямен – күз карашын –

Таң җиленең тынын-сулышын!”

Таң җиленең тынын һәм сулышын

Кала алсам саклап җанымда, 

Димәк, әле булачакмын җирдә, 

Таңнар көтәчәкмен тагын да!

Яңа таңның яңа сулышының, 

Яңа таңның яңа җиленең

Синең күз карашка охшашлыгын

Беләм... Күптән беләм инде мин!..

              Шумер кызы
Шумерлардан бер кыз каш сикертте!

Чиксез чорлар үткән килеш тә

Синең елмаюның биек сере

Безгә дә бит бераз тиеш лә!

Иллеме без, чокыр-чакырлымы, 

Ком-балчыклы шәрә тугаймы? –

Андамыни хикмәт?!-

Төпкелләрдән

             шумер кызы миңа елмайды!

Авазларда, сүздәмени хикмәт?!-

... Ил бик явызланган көннәрдә

Дертләп куям...

          Шумер гүзәленең 

Күз яшьләре минем мендәрдә...

                Чоңгыл
Ник үлемнән куркасың син, Кеше?

Качып калырмын дип белдеңме?-

Ходай сиңа яшәр гомер биргән

Һәм бирмичә калмас үлемне.

Ә шулай да миңа килгән үлем

Ул чын үлем булмас шикелле...

Бөтерер дә убар бу дөңьяның 
Бөтерчекле чоңгыл-төпкеле.

Чоңгыл бөтерчеге эзе булып

Вакыт елгасының өстендә

Су алкасы гүя бөтерелер, 

Туктый, тына белмәс һич кенә...

Һәм, ниһаять, ул да тынып калыр.

Вакыт тонар. Дулкын сүрелер...

Вакыт елгасының көзгесендә

Ходай Тәгаләнең мең дәһшәтле, 

Мең дәһшәтле килеш шәфәгатьле 

Күз карашы гына күренер...
